C 183/26

Oznámenie Maďarského ministerstva pre inováciu a technológie podľa článku 3 ods. 2 smernice Európskeho parlamentu a Rady 94/22/ES z 30. mája 1994 o podmienkach udeľovania a používania povolení na vyhľadávanie, prieskum a ťažbu uhľovodíkov

Verejná výzva na predkladanie ponúk na udelenie koncesie na vyhľadávanie, prieskum a ťažbu uhľovodíkov na základe koncesie v oblasti Kisvárda

(2019/C 183/09)

Minister pre inováciu a technológie (ďalej len „verejný obstarávateľ“ alebo „minister“) ako minister zodpovedný za baníctvo týmto v mene Maďarského štátu vyhlasuje v súlade so zákonom CXCVI z roku 2011 o národnom majetku (ďalej len „zákon o národnom majetku“), so zákonom XVI z roku 1991 o koncesiách (ďalej len „zákon o koncesiách“) a so zákonom XLVIII z roku 1993 o baníctve (ďalej len „banský zákon“) verejnú výzvu na predkladanie ponúk na vyhľadávanie, prieskum a ťažbu uhľovodíkov na základe koncesnej zmluvy podľa týchto podmienok.

1. Minister zverejní výzvu na predkladanie ponúk, posúdi ponuky a uzavrie koncesnú zmluvu v spolupráci s Maďarským banským a geologickým úradom (Magyar Bányászati és Földtani Szolgálat, „MBFSZ“) v súlade so zákonom o koncesiách a banským zákonom. Ponuky, ktoré spĺňajú špecifikácie výzvy na predkladanie ponúk, vyhodnotí komisia pre vyhodnocovanie ponúk zriadená ministrom.

Minister vydá rozhodnutie o udelení koncesie na základe odporúčania komisie pre vyhodnocovanie ponúk. Na základe uvedeného rozhodnutia a v súlade s § 5 ods. 1 zákona o koncesiách (1) môže minister následne uzavrieť koncesnú zmluvu s úspešným uchádzačom.

Jazykom tohto výberového konania je maďarčina.

2. Uvedeného výberového konania sa môže zúčastniť akákoľvek maďarská alebo zahraničná fyzická osoba so spôsobilosťou na právne úkony a akákoľvek transparentná organizácia v zmysle zákona o národnom majetku za predpokladu, že spĺňa špecifikácie výberového konania. Spoločné ponuky sú takisto povolené. V prípade spoločnej ponuky na túto koncesnú činnosť musia uchádzači určiť spomedzi seba jedného zástupcu, pričom v súvislosti s plnením koncesnej zmluvy nesú spoločnú a nerozdielnu zodpovednosť. Vo výberovom konaní sa domáci a zahraniční uchádzači posudzujú za rovnakých podmienok.

Na účely vykonávania činnosti, ktorá podlieha koncesii, musí uchádzač, ktorý podpíše koncesnú zmluvu (ďalej len „držiteľ koncesie“), založiť s vlastnými prostriedkami do 90 dní od nadobudnutia platnosti koncesnej zmluvy spoločnosť so sídlom v Maďarsku (ďalej len „koncesná spoločnosť“), v ktorej vlastní v čase založenia a počas celej jej existencie väčšinový počet akcií, väčšinový obchodný podiel a má väčšinové hlasovacie právo, a musí sa ako vlastník zaviazať, že v rámci uvedenej koncesnej spoločnosti bude plniť požiadavky stanovené v koncesnej zmluve. Koncesná spoločnosť ako prevádzkovateľ banských činností bude mať práva a povinnosti podľa koncesnej zmluvy.

3. Trvanie koncesie: 20 rokov od nadobudnutia platnosti koncesnej zmluvy. Pôvodné trvanie možno predĺžiť raz bez ďalšej výzvy na predkladanie ponúk maximálne o polovicu pôvodného trvania, ak si držiteľ koncesie a koncesná spoločnosť plnia všetky povinnosti v súlade so zmluvou a včas.

4. Údaje o oblasti, na ktorú sa koncesia vzťahuje

Oblasť, na ktorú sa koncesia vzťahuje: oblasť sa nachádza v Boršodsko-abovsko-zemplínskej a Sabolčsko-satmársko-berežskej župe v obciach uvedených v tejto tabuľke:

Obec Župa Obec Župa Ajak Sabolčsko-satmársko-berežská Napkor Sabolčsko-satmársko-berežská Anarcs Sabolčsko-satmársko-berežská Nyírbogdány Sabolčsko-satmársko-berežská Apagy Sabolčsko-satmársko-berežská Nyíregyháza Sabolčsko-satmársko-berežská Baktalóránt-háza Sabolčsko-satmársko-berežská Nyírgyulaj Sabolčsko-satmársko-berežská Berkesz Sabolčsko-satmársko-berežská Nyíribrony Sabolčsko-satmársko-berežská Besenyőd Sabolčsko-satmársko-berežská Nyírjákó Sabolčsko-satmársko-berežská Beszterec Sabolčsko-satmársko-berežská Nyírkarász Sabolčsko-satmársko-berežská Bodroghalom Boršodsko-abovsko-zemplínska Nyírkércs Sabolčsko-satmársko-berežská Cigánd Boršodsko-abovsko-zemplínska Nyírpazony Sabolčsko-satmársko-berežská Dámóc Boršodsko-abovsko-zemplínska Nyírtass Sabolčsko-satmársko-berežská Demecser Sabolčsko-satmársko-berežská Nyírtét Sabolčsko-satmársko-berežská Dombrád Sabolčsko-satmársko-berežská Nyírtura Sabolčsko-satmársko-berežská Döge Sabolčsko-satmársko-berežská Ófehértó Sabolčsko-satmársko-berežská Fényeslitke Sabolčsko-satmársko-berežská Pácin Boršodsko-abovsko-zemplínska Gégény Sabolčsko-satmársko-berežská Pátroha Sabolčsko-satmársko-berežská Gyulaháza Sabolčsko-satmársko-berežská Petneháza Sabolčsko-satmársko-berežská Kállósemjén Sabolčsko-satmársko-berežská Pócspetri Sabolčsko-satmársko-berežská Karcsa Boršodsko-abovsko-zemplínska Ramocsaháza Sabolčsko-satmársko-berežská Karos Boršodsko-abovsko-zemplínska Rétközberencs Sabolčsko-satmársko-berežská Kék Sabolčsko-satmársko-berežská Révleányvár Boršodsko-abovsko-zemplínska Kékcse Sabolčsko-satmársko-berežská Ricse Boršodsko-abovsko-zemplínska Kemecse Sabolčsko-satmársko-berežská Semjén Boršodsko-abovsko-zemplínska Kisrozvágy Boršodsko-abovsko-zemplínska Sényő Sabolčsko-satmársko-berežská Kisvárda Sabolčsko-satmársko-berežská Szabolcs-veresmart Sabolčsko-satmársko-berežská Komoró Sabolčsko-satmársko-berežská Székely Sabolčsko-satmársko-berežská Kótaj Sabolčsko-satmársko-berežská Tiszacsermely Boršodsko-abovsko-zemplínska Lácacséke Boršodsko-abovsko-zemplínska Tiszakanyár Sabolčsko-satmársko-berežská Laskod Sabolčsko-satmársko-berežská Tiszakarád Boršodsko-abovsko-zemplínska Levelek Sabolčsko-satmársko-berežská Tiszarád Sabolčsko-satmársko-berežská Magy Sabolčsko-satmársko-berežská Tiszatelek Sabolčsko-satmársko-berežská Máriapócs Sabolčsko-satmársko-berežská Tuzsér Sabolčsko-satmársko-berežská Nagyhalász Sabolčsko-satmársko-berežská Újdombrád Sabolčsko-satmársko-berežská Nagykálló Sabolčsko-satmársko-berežská Vasmegyer Sabolčsko-satmársko-berežská Nagyrozvágy Boršodsko-abovsko-zemplínska Zemplénagárd Boršodsko-abovsko-zemplínska

Nadložie oblasti, na ktorú sa koncesia vzťahuje: povrch a skalné podložie: 5 000 metrov pod úrovňou Baltského mora.

Oblasti vyčistené na vytvorenie bane na ťažbu uhľovodíkových nerastných zdrojov nie sú zahrnuté do oblasti, na ktorú sa koncesia vzťahuje.

Hraničné súradnice, ktorými sa vymedzuje oblasť, na ktorú sa koncesia vzťahuje, možno vidieť v jednotnom vnútroštátnom projekčnom systéme a údaje o oblastiach vyčistených na vytvorenie bane na ťažbu uhľovodíkových nerastných zdrojov, ktoré nie sú zahrnuté do oblasti, na ktorú sa koncesia vzťahuje, možno vidieť na webovom sídle Maďarského banského a geologického úradu (www.mbfsz.gov.hu) kliknutím na rozbaľovacie menu „Koncesszió“ [„Koncesie“] a na webovom sídle ministerstva pre inováciu a technológie (http://www.kormany.hu/hu/innovacios-es-technologiai-miniszterium).

Rozloha oblasti, na ktorú sa koncesia vzťahuje: 1 405,1 km2.

Oblasti bane, ktorej nadložie je umiestnené vyššie ako nadložie oblasti, na ktorú sa koncesia vzťahuje, a ktorej skalné podložie sa zhoduje so skalným podložím oblasti, na ktorú sa koncesia vzťahuje, alebo je umiestnené nižšie ako toto skalné podložie, nie sú zahrnuté do oblasti, na ktorú sa koncesia vzťahuje.

5. Minimálny čistý poplatok za koncesiu: 324 000 000 HUF (tristodvadsaťštyri miliónov forintov) + DPH, pričom vo výberovom konaní možno ponúknuť vyššiu pevnú sumu. Po zverejnení výsledku musí úspešný uchádzač zaplatiť koncesný poplatok v sume, spôsobom a ku dňu určenými v koncesnej zmluve.

6. Účasť vo výberovom konaní na koncesiu je podmienená zaplatením účastníckeho poplatku vo výške 10 000 000 HUF (desať miliónov forintov) plus DPH. Táto suma sa zaplatí spôsobom určeným v súťažných podkladoch. Účastnícky poplatok musí byť pripočítaný na účet uvedený v súťažných podkladoch do polnoci dňa pred termínom na predkladanie ponúk.

7. Okrem zaplatenia účastníckeho poplatku musia uchádzači do polnoci dňa pred termínom na predkladanie ponúk zložiť zábezpeku vo výške 50 000 000 HUF (päťdesiat miliónov forintov) ako záruku, že ponuka je záväzná. Bez zloženia tejto zábezpeky je ponuka neplatná. Ak uchádzač stiahne ponuku alebo ak úspešný uchádzač neuzavrie zmluvu alebo nezaplatí ponúknutý koncesný poplatok v sume, spôsobom a v termíne určenými v zmluve, táto zábezpeka prepadne v prospech verejného obstarávateľa. Zábezpeka sa zaplatí spôsobom určeným v súťažných podkladoch.

8. V prípade konvenčnej ťažby uhľovodíkov je minimálny poplatok za banskú činnosť splatný na základe koncesnej zmluvy podľa rozhodnutia ministra 16 % a v prípadoch stanovených v § 20 ods. 3 písm. e) a i) a v § 20 ods. 5 banského zákona je poplatok za banskú činnosť platný v deň na predkladanie ponúk uvedený v danom zákone. Vo výberovom konaní možno predložiť ponuku prevyšujúcu minimálny poplatok za banskú činnosť o jednotne stanovený príplatok k poplatku za banskú činnosť za predpokladu, že výsledné poplatky za banskú činnosť sú stanovené v koncesnej zmluve pre všetky vyššie uvedené prípady a že sú zaplatené na obdobie trvania koncesie.

9. Právne, finančné, technické a ďalšie podmienky a informácie týkajúce sa výberového konania sa nachádzajú v súťažných podkladoch.

10. Súťažné podklady si možno prevziať v kancelárii služieb zákazníkom Maďarského banského a geologického úradu (Columbus utca 17-23, 1145 Budapest, Maďarsko, Tel. +3613012900) v pracovných dňoch od 8.00 do 14.00 hod. až do dňa pred termínom predkladania ponúk na základe primeraného dokladu o prevedení ich kúpnej ceny. Prevzatie podkladov potvrdí MBFSZ kupujúcemu vydaním osvedčenia s uvedením mena/názvu uchádzača.

Pri kúpe súťažných podkladov musí kupujúci na účely kontaktovania a získania informácií predložiť aj identifikačný hárok uchádzača o koncesiu, ktorý sa dá stiahnuť z webového sídla Maďarského banského a geologického úradu (www.mbfsz.gov.hu) kliknutím na rozbaľovacie menu „Koncesszió“ [„Koncesie“].

11. Kúpna cena súťažných podkladov je 100 000 HUF (stotisíc forintov) plus DPH, ktorú treba previesť na tento účel vyčlenený rámcový účet Maďarského banského a geologického úradu č. 10032000-01417179-00000000. V správe pre prijímateľa sa musí uviesť kód KVCHDV, ako aj meno/názov kupujúceho súťažných podkladov. Kúpnu cenu súťažných podkladov nemožno uhradiť v hotovosti a nemožno žiadať o jej čiastočné ani úplné vrátenie. Ak nedôjde k prevzatiu súťažných podkladov, kúpna cena súťažných podkladov sa vráti kupujúcemu do piatich dní od termínu predkladania ponúk.

12. Ponuky môžu predložiť len osoby/spoločnosti, ktoré si zakúpili súťažné podklady a zároveň preukázateľne zaplatili účastnícky poplatok a zložili zábezpeku. V prípade predloženia spoločnej ponuky stačí, ak súťažné podklady kúpi iba jeden z uchádzačov.

13. Ponuky sa musia predložiť osobne 25. septembra 2019 od 10.00 do 12.00 hod. v kancelárii služieb zákazníkom Maďarského banského a geologického úradu (adresa: Columbus utca 17-23, 1145 Budapest, Maďarsko) v maďarčine, ako je uvedené v súťažných podkladoch.

14. Predložené ponuky nadobúdajú pre uchádzača záväzný charakter od momentu predloženia až do uzavretia výberového konania. Uchádzač nemôže vylúčiť záväznosť ponuky.

15. Minister si vyhradzuje právo vyhlásiť výberové konanie na koncesiu za neúspešné. Z dôvodu vyhlásenia výberového konania za neúspešné nemožno voči ministrovi, maďarskému štátu reprezentovanému ministrom, ani ministerstvu pre inováciu a technológie ako pracovisku ministra vzniesť žiadne nároky.

16. Úspešný uchádzač získa prostredníctvom koncesnej spoločnosti povinne zriadenej na tieto účely výlučné právo na vyhľadávanie, prieskum a ťažbu uhľovodíkov v oblasti, na ktorú sa koncesia vzťahuje, a to počas trvania koncesie. Keď rozhodnutie o vymedzení miesta ťažby nadobudne platnosť, koncesné právo na oblasť vyhľadávania bude obmedzené na oblasť miesta ťažby.

17. Každý uchádzač smie predložiť len jednu ponuku.

18. Termín vyhodnotenia koncesných ponúk: do 90 dní od termínu predloženia ponúk.

19. Verejný obstarávateľ zabezpečí rovnaké podmienky a neuplatní žiadne preferenčné kritériá.

20. Kritériá vyhodnocovania výzvy na predkladanie ponúk

I. Hodnotiace kritériá týkajúce sa obsahu pracovného programu na vyhľadávanie v rámci činnosti, ktorá podlieha koncesii: — odborné odôvodnenie pracovného programu na vyhľadávanie (plánované riešenia na maximálne vyhľadávanie uhľovodíkov), — plánované trvanie vyhľadávania, — finančný záväzok prijatý pri vykonávaní pracovného programu na vyhľadávanie, — aktuálnosť plánovaných technických riešení, — opatrenia vypracované na ochranu životného prostredia, ako aj na predchádzanie škodám a ich obmedzovanie počas činnosti, ktorá podlieha koncesii, — plánovaný začiatok ťažby, skorší ako zákonom stanovené päťročné obdobie.

II. Hodnotiace kritériá týkajúce sa schopnosti uchádzača plniť koncesnú zmluvu: — finančná spôsobilosť uchádzača, dostupnosť prostriedkov potrebných na financovanie činnosti, ktorá podlieha koncesii, a podiel jej zabezpečenia vlastnými prostriedkami, — celková hodnota prác vykonaných v súvislosti s ťažbou uhľovodíkov počas 3 rokov predchádzajúcich výzve na predkladanie ponúk.

III. Hodnotiace kritériá týkajúce sa finančných povinností stanovených v koncesnej zmluve: — výška čistého koncesného poplatku ponúknutého v porovnaní s minimálnym koncesným poplatkom stanoveným ministrom, — jednotne stanovený príplatok k poplatku za banskú činnosť ponúknutý v porovnaní s minimálnym poplatkom za banskú činnosť stanoveným ministrom.

Podrobné kritériá vyhodnotenia a informácie o právnych predpisoch upravujúcich postup udeľovania oprávnenia na činnosť, ktorá podlieha koncesii, a spôsob jej vykonávania a ukončenia sú uvedené v súťažných podkladoch.

21. Koncesná zmluva

Koncesná zmluva sa uzavrie do 90 dní od vyhlásenia výsledku. Minister môže predĺžiť túto lehotu len raz maximálne o 60 dní.

Úspešný uchádzač získa právo na vykonávanie výlučnej štátom kontrolovanej hospodárskej činnosti (vyhľadávanie, prieskum a ťažba uhľovodíkov vo vymedzenej oblasti) povolenej na základe koncesie počas trvania koncesie v súlade s príslušnými právnymi predpismi a koncesnou zmluvou.

Pri predkladaní ponuky musia mať uchádzači na mysli, že podmienkou získania koncesie je uplatnenie § 22/A ods. 13 banského zákona, v ktorom sa uvádza, že v prípade uhľovodíkov sa právo na vyhľadávanie alebo povolenie na vyhľadávanie pre jedného prevádzkovateľa banských činností môže vzťahovať spolu maximálne na plochu 20 000 km2 oblasti na vyhľadávanie uhľovodíkov. Pri určovaní oblasti na vyhľadávanie sa musí zohľadniť aj oblasť na vyhľadávanie patriaca prevádzkovateľovi banských činností, ktorý v zmysle zákona V z roku 2013 o Občianskom zákonníku kontroluje prevádzkovateľa banských činností, ktorý chce získať právo na vyhľadávanie alebo povolenie na vyhľadávanie. V prípade spoločnej ponuky musí každý z uchádzačov jednotlivo spĺňať toto kritérium.

Návrh koncesnej zmluvy tvorí prílohu súťažných podkladov.

22. Informácie týkajúce sa výberového konania možno žiadať výlučne v maďarčine, písomne a po zakúpení súťažných podkladov, a to spôsobom určeným v súťažných podkladoch. MBFSZ poskytne odpovede všetkým stranám na e-mailovú adresu uvedenú v identifikačnom hárku uchádzača predloženom pri kupovaní súťažných podkladov.

V Budapešti marca 2019 Prof Dr László PALKOVICS minister

(1) Ku dňu uverejnenia tejto výzvy na predkladanie ponúk a v súlade s § 116 ods. 3 a §144 ods. 1 vládnej vyhlášky č. 94/2018 z 22. mája 2018 o povinnostiach a právomociach členov vlády je minister pre inováciu a technológie tým členom vlády, ktorý je zodpovedný za baníctvo, a ministerka bez kresla zodpovedná za správu národného majetku tou členkou vlády, ktorá je zodpovedná za dohľad nad majetkom vo vlastníctve štátu.